VIORICA GĂINARIU TAZLĂU

VIORICA GĂINARIU TAZLĂU

M-am născut la data de 12 septembrie 1951 în comuna Tazlău, județul Neamț.

M-am stabilit la Baia Mare, am trei copii, o fată și doi băieți, fata fiind sponsorul meu la publicarea celor patru volume: „15 ani de catrene”; „Un zâmbet, o lacrimă” (2010); „Nemiloasa clepsidră” (2011) și „Zâmbet citadin” (2012).

Din 2002 sunt membru fondator, alături de alți patru epigramiști, al Clubului „Spinul” din Baia Mare, și tot atunci am devenit membru UER.

Tema: Case de bătrâni

IUBIRE FILIALĂ

Mamă dragă, eu te îndrum:

Vinde casa părintească,

Îmi dai banii, s-am de drum

Tu, spre azil… să te-ngrijească!

CEA MAI PRIMITOARE CASĂ DIN BAIA MARE

Aici, înveți ce n-ai habar,

Te vei simți tânăr-elev;

Și dacă ești pensionar,

Primit vei fi doar la … CASPEV.

Tema: Politice

UNUI NOU MINISTRU

Să ajungă în fotoliu

A făcut mai multe rele;

Azi, când are portofoliu

Dă legi care să le spele!

UNUI POLITICIAN FĂRĂ MANIERE

Cu bani, crede că-i de viță,

Dar are-un fel de-a fi bezmetic,

În fabulă e mai estetic

Însă, îl jignim pe „Ghiță”!

Tema: Munca peste program

POPAS LA AMANTĂ

În cămin, mai către seară,

Plictisiți, mulți soți ajung;

Explicația e clară,

Că: orarul e mai lung!

PROGRAM PRELUNGIT

După meci, la „una mică”,

Dacă face și-un bairam,

Vine-acasă și explică

C-a muncit peste program.

LA SPOVEDANIE

Dacă-ți dă pe loc canonul,

Comparat cu-așa păcate

Să-l urmezi ce spune omul,

Că le-a încercat pe toate!

Rime: Sâni/castă

FEMEIA

Când Eva s-a ivit, fu castă

Apoi, a lui Adam nevastă;

Urmașele de azi, cu sâni,

Aleg valută și… jupâni!

VARIANTĂ

Privită des de ochi hapsâni,

De-i monogamă este proastă

Ea va rămâne mereu castă,

Strânse picioare, dar largi sâni.

Tema: La modă

MODA POLITICĂ

Peste tot, la noi în țară,

Funcția este comodă:

Contul mare e pe-afară

Iar promisiunea… modă.

Tema: „Cine râde la urmă”

RÂSUL DE PE URMĂ AL SOȚIEI

Râdea de ea, că-i rău, că-i bine

Și i-a făcut o viață grea,

Dar Domnul l-a luat în fine…

Azi, lângă cruce râde ea.

LIBERTATE PLĂTITĂ SCUMP

Cu-amici agapă de mai fac,

Corecția o să-mi aplice

Nevasta, soacra, tot un drac

Cu-apostrofări din limbi elice.

Tema: Gânduri de divorț

ALTERNATIVĂ

Când vrea femeia-n căsnicie

La soț să-i pună hăț și șorț

Supunerea e vitejie,

Dar cei mai mulți bagă divorț!

NURI LA VEDERE

Bărbat școlit ori necioplit

Compară cu ce are-acasă

Atâtea dive-s de privit,

Iar unele chiar cad în plasă!

Tema: Mereu împreună

AMICII

Reciproc noi ne tratăm

Și suntem de neoprit,

Că mereu ne respectăm

În „Frăția” de la birt!

Tema: Mimoza

TRANSFORMARE

Mireasa-i floare, de e fată,

Dar cu anii, pe furiș

Farmecul de o să-mpartă

Cert, mimoza e… tufiș!

ACOMODARE NECESARĂ

Ca ginere, să-ți fie bine

Și nu ai darul de hipnoză,

Să faci un troc, mereu cu tine:

Că soacra-spin nu e mimoză.

Tema: Cu bâta-n baltă

UNUI „POLIGLOT”

Te-aliniezi printre cei „grei”

Și-n Europa ești fudul,

Apoi în țară spui OK

Iar badea în ițari, că-i cool.

SACRIFICIUL FETELOR

Buze vor, proeminente,

Prea subțiri sunt handicap:

Pentru-a fi mai evidente

Mai reduc puțin din cap.

Tema: „Pirații vechi și noi”

PIRATERIE PE USCAT

Pirații atacau pe mare

Adesea, un vas pentru prădare;

La noi politica-i avară

Și mulți pirați atac-o țară.

Tema: „Pădurea dă coadă la secure”

COADĂ DE SECURE LA STRĂINI

Românu-i unicat ca națiune

În relieful plin de grație,

Dar sărăcit e-mpins înspre trădare,

Când i-ați lăsat doar vânt în buzunare.

Contents